Hvad skal man gøre, hvis ens barn bliver afhængig af at spille?

Ikke bare af at spille computer. Men af at gamble, mens han eller hun spiller computer.

Den problemstilling oplever Center For Ludomani, at flere forældre står i. Derfor inviterer de i aften i Odense, som det første af i alt 28 arrangementer rundt omkring i landet, bekymrede forældre indenfor.

Her kan de får råd og vejledning om, hvad der er vigtigt at være opmærksom på, når børn bruger penge i computerspil.

En af de forældre, der har mærket tvivlen på egen krop, er Katrine Madsen fra Odense.

Hendes søn Max på 10 år er en af de mange børn og unge, som spiller Fortnite.

Sidste år begyndte han at bruge sine lommepenge på at købe ting i spillet.

- Der blev hele tiden holdt øje med, hvor mange penge der var, og hvornår der kunne købes, og hvilke ting der var til salg. Temperamentet og personligheden blev også påvirket, fortæller hun.

Nu råder sønnen ikke længere selv over sine lommepenge, hvis han vil bruge dem på spil.

Katrine Madsen følte, at hans fokus på penge havde taget overhånd, og derfor holder hun styr på, hvor mange af lommepengene der går til spil.

Hun har ikke for alvor overblik over indholdet i de computerspil, som hendes søn bruger tid på, og derfor vil hun gerne have mere information fra professionelle.